NA veivakasavasavataki ni Lotu Wesele ena loma ni rua na yabaki mai oqo ena tara na loma ni lotu, vei ira na veimata lotu tale eso, na veimata vakabauta, na matanitu kei na vanua.
E vakaraitaka o Talatala Tevita Nawadra ni vakasama ni kena marautaki na Jupili ni lotu e Viti se na yabaki 50 ni Bose ko Viti ena 2015, ena gadrevi kina me sa na dua na i tekitekivu vou ki na Lotu Wesele.
Na vakasama ni Jupili e volai tiko ena Vunau ni Soro 25.
Ena vakavitu taki na vitu ni sa oti e 49 na yabaki, me vaka e vakamuria mai o ira na Jiu.
Na vakasama ni tekivu vou, kei na dua na i lakolako vou, e kaya.
Ena i ka 9 ni siga ni vula oqo, Okotova ena mai tiko kina e Viti o Peter Jackson na turaga eratou sa veitalanoa vata tiko kei na Lotu Wesele ena kena mai vukei na i vakailesilesi e valenivolavola ni lotu ena kena sagai na cakacaka levu oqo ni veivosoti kei na veivakasavasavataki.
E gadreva tiko na Lotu Wesele me na dua na yabaki vinaka vei ira na lewe ni lotu kei na lewenivanua ena vuku ni kena vakavinakataki ka vakameautaki na veika e sega tu ni dodonu, ka kena sala oqo me na siro sobu na lotu ena vuku ni kere veivosoti vei ira na lewenilotu tale eso, na matanitu kei na vanua.
Keitou na mai sota mada kei Mr Jackson ka vakaraitaki vua na veika keitou gadreva ena vuku ni cakacaka levu oqo,ka na qai dau mai veisiko tikoga o koya ena kena mai raici tiko na veiqaravi levu oqo.
Esa gadrevi kina na veitokoni kei na veimasulaki ni lewenilotu ena vuku ni veiqaravi bibi oqo, e kaya.
Na Komiti eratou na veitalanoa tiko kei Jackson e na okati kina o Talatala Ame Tugaue, Talatala Waqairatu, Talatala Nawadra, Talatala Apete Toko, Livai Tuisaravere, Talatala Qase mai Lautoka kei na vuqa tale na turaga e tiko vei ira na kila ena vuku ni veiqaraci vakaoqo.
E vakaraitaka talega o Talatala Nawadra ni se bera ni vakaoti na veilesi eratou qarava tiko na Komiti ni Leqa, ka sa mai cava na veilesi ena wasewase o Kadavu.
E se vo tale tiko e 45 na wasewase me ra na vakaotia vinaka yani kina na veilesi ni yabaki vou, e kaya.
Sa vakadeitaka o Talatala Nawadra ni na qai bose malua tale tiko na Komiti ni Leqa ena kena sagai me na qaravi kece yani na veilesi ni veiqaravi ena loma ni Lotu Wesele e Viti kei Rotuma.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn